กรุงไทยขายตราสารหนี้6เดือนชู3.20%
KTAMขายตราสารหนี้6เดือนชูยิลด์3.20%ต่อปี   พร้อมอัดโปรโมชั่น RMF-LTFงานมันนี่เอ็กซ์โป
15 พ.ค. 2555

KTAMขายตราสารหนี้6เดือนชูยิลด์3.20%ต่อปี   พร้อมอัดโปรโมชั่น RMF-LTFงานมันนี่เอ็กซ์โป
นายสมชัย  บุญนำศิริ  กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM) เปิดเผยว่า  บริษัทเปิดจำหน่ายกองทุนเปิดกรุงไทยธนทรัพย์บี 36 (KTSUPB 36)  อายุ 6 เดือน  มูลค่าโครงการ 5,000 ล้านบาท  เสนอขายตั้งแต่วันที่ 16- 23 พ.ค.2555  ผ่านสาขาธนาคารกรุงไทยทั่วประเทศ ลงทุนในตราสารหนี้ทั้งในและต่างประเทศ โดยผู้ลงทุนจะได้รับผลตอบแทนประมาณ 3.20% ต่อปี และป้องกันความเสี่ยงจากอัตราแลกเปลี่ยนทั้งจำนวนสำหรับเงินลงทุนต่างประเทศ 
นอกจากนี้  บริษัทยังอยู่ระหว่างเปิดจำหน่ายกองทุนเปิดกรุงไทยสมาร์ท อินเวส 6เดือน2 (KTSIV6M2)  เสนอขายถึงวันที่ 18  พ.ค.2555 อายุ 6  เดือน เป็นกองทุนประเภท Roll Over ลงทุนในเงินฝาก บัตรเงินฝาก ของธนาคารทิสโก้   ธนาคารเกียรตินาคิน และตั๋วแลกเงินของภาคเอกชนที่มีอันดับเครดิตตั้งแต่ BBB+ ขึ้นไป โดยผู้ลงทุนจะได้รับผลตอบแทนประมาณ  3.05% ต่อปี 
นายสมชัย กล่าวว่า บริษัทได้ออกบูธร่วมกับธนาคารกรุงไทยในงาน  Money  Expo 2012  ระหว่างวันที่ 17-20 พ.ค.2555 ณ อิมแพ็คชาเลนเจอร์ฮอลล์ เมืองทองธานี โดยจัดโปรโมชั่นจำนวนมากสำหรับกองทุนประเภท RMF – LTF   ซึ่งในช่วงเวลานี้ เป็นจังหวะที่น่าทยอยลงทุน เพราะดัชนีตลาดหลักทรัพย์มีการปรับตัวลดลง บริษัทจึงได้เพิ่มโปรโมชั่นให้กับลูกค้าที่ซื้อในงานดังกล่าว  โดยลงทุน50,000 บาท  ขึ้นไป  รับร่มพับ และ 100,000 บาท ขึ้นไปรับกระเป่าเอนกประสงค์   นอกเหนือจากโปรโมชั่นหลัก ที่ลูกค้ามียอดลงทุนสูงสุดทุกๆ1 ล้านบาท รับหน่วยลงทุนกองทุนเปิดกรุงไทยสะสมทรัพย์ ( KTSS )มูลค่า  15,000 บาท  และสามารถผ่อนชำระ0%  ได้นาน3เดือน + คะแนนสะสมเมื่อซื้อผ่านบัตรเครดิตซิตี้แบงก์